CELEX: E2012C0264
Language: ro
Date: 2012-07-05 00:00:00
Title: Decizia nr. 264/12/COL a Autorității AELS de Supraveghere din 5 iulie 2012 cu privire la statutul Norvegiei în ceea ce privește necroza hematopoietică infecțioasă și septicemia hemoragică virală și de abrogare a Deciziei nr. 302/08/COL a Autorității AELS de Supraveghere

8.11.2012   
            
            
               RO
            
            
               Jurnalul Oficial al Uniunii Europene
            
            
               C 340/2
            
         DECIZIA NR. 264/12/COL A AUTORITĂȚII AELS DE SUPRAVEGHERE
   din 5 iulie 2012
   cu privire la statutul Norvegiei în ceea ce privește necroza hematopoietică infecțioasă și septicemia hemoragică virală și de abrogare a Deciziei nr. 302/08/COL a Autorității AELS de Supraveghere (1)
   
   2012/C 340/02
   AUTORITATEA AELS DE SUPRAVEGHERE,
   având în vedere actul menționat în anexa I capitolul I partea 3.1 punctul 8a din Acordul privind SEE,
   Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (2), astfel cum a fost rectificată și modificată,
   având în vedere actul menționat în anexa I capitolul I partea 4.2 punctul 89 din Acordul privind SEE,
   Decizia 2009/177/CE a Comisiei din 31 octombrie 2008 de punere în aplicare a Directivei 2006/88/CE a Consiliului în ceea ce privește programele de supraveghere și eradicare și statutul „indemn de boală” al statelor membre, al zonelor sau al compartimentelor (3), astfel cum a fost modificată,
   având în vedere Decizia nr. 259/12/COL a Colegiului, prin care membrul competent al colegiului este împuternicit să adopte prezenta decizie,
   întrucât:
   Prin scrisoarea din data de 3 mai 1994, Norvegia a transmis Autorității AELS de Supraveghere (denumită în continuare „Autoritatea”) documentele justificative corespunzătoare pentru acordarea statutului de zonă autorizată pentru teritoriul său, în ceea ce privește necroza hematopoietică infecțioasă (NHI) și septicemia hemoragică virală (SHV), și a prezentat, totodată, normele naționale prin care se asigură întrunirea condițiilor care trebuie respectate pentru menținerea statutului de zonă autorizată.
   Prin Decizia nr. 71/94/COL a Autorității din 27 iunie 1994, astfel cum a fost modificată ultima dată prin Decizia nr. 244/02/COL din 11 decembrie 2002, s-a stabilit că regiunile din Norvegia menționate în anexa la decizia menționată anterior au fost recunoscute ca zonă continentală autorizată și ca zonă costieră autorizată pentru pești, în ceea ce privește NHI și SHV.
   La 26 noiembrie 2007, s-a confirmat existența unui focar de SHV în regiunea Møre og Romsdal din Norvegia. Autoritatea competentă din Norvegia a informat Autoritatea despre măsurile adoptate pentru a elimina boala și a preveni răspândirea ei. Aceste măsuri au fost considerate adecvate de către Autoritate.
   Autoritatea a hotărât, prin Decizia nr. 302/08/COL, că Norvegia, cu excepția zonelor menționate în anexa la această decizie, ar trebui să fie recunoscută în continuare ca zonă continentală autorizată și zonă costieră autorizată pentru pești, în ceea ce privește NHI și SHV.
   La 8 mai 2012, Norvegia a prezentat Autorității o declarație referitoare la statutul indemn de SHV și documente justificative privind supravegherea și eșantionarea, în ceea ce privește întregul său teritoriu, cu excepția părții norvegiene a bazinelor hidrografice de la Grense Jacobselv, ale râului Pasvik și ale râurilor situate între cele două, precum și a regiunii costiere conexe.
   În strânsă cooperare cu Comisia Europeană, Autoritatea a analizat declarația și documentele anexate și consideră că declarația este în conformitate cu cerințele pentru declarațiile privind statutul „indemn de boală” prevăzute de Directiva 2006/88/CE și de Decizia 2009/177/CE.
   Prin Decizia nr. 259/12/COL, Autoritatea a înaintat chestiunea Comitetului Veterinar al AELS care asistă Autoritatea AELS de Supraveghere. Comitetul a aprobat în unanimitate propunerea înaintată de către Autoritate. În consecință, măsurile prevăzute în prezenta decizie sunt conforme cu avizul unanim al Comitetului Veterinar al AELS, care asistă Autoritatea AELS de Supraveghere, iar textul final al măsurilor rămâne neschimbat.
   În consecință, Norvegia, cu excepția părții norvegiene a bazinelor hidrografice de la Grense Jacobselv, ale râului Pasvik și ale râurilor situate între cele două, precum și a regiunii costiere conexe, ar trebui să fie declarată indemnă de SHV.
   În ceea ce privește NHI, nu au survenit modificări în Norvegia. Statutul Norvegiei în ceea ce privește această boală ar trebui menținut.
   Este necesar ca Decizia nr. 302/08/COL a Autorității să fie abrogată și înlocuită cu prezenta decizie,
   ADOPTĂ PREZENTA DECIZIE:
   Articolul 1
   Norvegia, cu excepția părții norvegiene a bazinelor hidrografice de la Grense Jacobselv, ale râului Pasvik și ale râurilor situate între cele două, precum și a regiunii costiere conexe, este declarată indemnă de NHI.
   Articolul 2
   Norvegia, cu excepția părții norvegiene a bazinelor hidrografice de la Grense Jacobselv, ale râului Pasvik și ale râurilor situate între cele două, precum și a regiunii costiere conexe, este declarată indemnă de SHV.
   Articolul 3
   Se abrogă Decizia nr. 302/08/COL a Autorității AELS de Supraveghere din 21 mai 2008.
   Articolul 4
   Prezenta decizie intră în vigoare la 5 iulie 2012.
   Articolul 5
   Prezenta decizie se adresează Norvegiei.
   Articolul 6
   Prezenta decizie este autentică în limba engleză.
   
      Adoptată la Bruxelles, 5 iulie 2012.
      
         
            Pentru Autoritatea AELS de supraveghere
         
         Sverrir Haukur GUNNLAUGSSON
         
            Membru al Colegiului
         
         Florence SIMONETTI
         
            Director interimar
         
      
   
   
      (1)  JO L 41, 12.2.2009, p. 32 și Suplimentul SEE nr. 7, 12.2.2009, p. 10.
   
      (2)  JO L 328, 24.11.2006, p. 14 și Suplimentul SEE nr. 32, 17.6.2010, p. 1, în limba islandeză, și Suplimentul SEE nr. 35, 23.6.2011, p. 44, în limba norvegiană.
   
      (3)  JO L 63, 7.3.2009, p. 15.